ธนาคารไทย-เทศ ชูมาตรฐานบริการ
สมาคมธนาคารไทยและธนาคารต่างชาติ ร่วมกำหนดมาตรฐานการให้บริการทางการเงินลูกค้ารายย่อย
1 ก.ค. 2559

สมาคมธนาคารไทยและธนาคารต่างชาติ ร่วมกำหนดมาตรฐานการให้บริการทางการเงินลูกค้ารายย่อย
นายกอบศักดิ์ ดวงดี เลขาธิการสมาคมธนาคารไทย เปิดเผยว่า สมาคมธนาคารไทย และสาขาของธนาคารพาณิชย์ต่างประเทศ  ได้ร่วมกันกำหนดมาตรฐานการให้บริการ (Service Level Agreement : SLA) ของธนาคารพาณิชย์  หรือกำหนดระยะเวลาการให้บริการทางการเงินสำหรับลูกค้าบุคคลธรรมดารายย่อย ครอบคลุมบริการด้านสินเชื่อ ด้านเงินฝาก ด้านบัตรอิเล็กทรอนิกส์ และด้านบริการทั่วไป เพื่อสนับสนุนแนวนโยบายของธนาคารแห่งประเทศไทย (ธปท.) ที่ผลักดันให้ธนาคารยกระดับมาตรฐานการให้บริการทางการเงิน ตลอดจนกำหนดมาตรฐานในการรับและดูแลเรื่องร้องเรียนของลูกค้า ซึ่งจะเป็นการช่วยลดเรื่องร้องเรียน รวมถึงกระตุ้นให้เกิดการแข่งขันด้านคุณภาพบริการและการดูแลลูกค้าที่ดี
ทั้งนี้ ธนาคารพาณิชย์แต่ละแห่งจะต้องประกาศ SLA ในเว็บไซต์ ตามระยะเวลาที่ธนาคารสามารถให้บริการแก่ลูกค้าของธนาคารได้ เฉพาะกลุ่มที่เป็นการให้บริการภายในของธนาคารเอง และภายในสิ้นเดือน มิ.ย.นี้  จะขยายขอบเขตครอบคลุมกลุ่มที่เป็นการให้บริการระหว่างธนาคาร  เช่น  การขอตรวจสอบรายการโอนเงินผิดบัญชีต่างธนาคาร หรือการใช้บริการเครื่อง ATM/CDM ต่างธนาคาร เป็นต้น  ในระยะที่สอง เริ่มตั้งแต่ 31 ธ.ค.นี้ สมาคมธนาคารไทยจะประกาศใช้ SLA ที่เป็นมาตรฐานเพื่อยกระดับบริการทางการเงิน